<classify> KAMANDA wa Polisi Mkoa wa Kinondoni, Jumanne Muliro amesema watuhumiwa watatu wanaodaiwa kumshambulia na kumsababishia maumivu makali mkazi wa Bunju A, Kinondoni, Robson Orotho kwa madai ya kutolipa faini ya usafi, watafikishwa mahakamani haraka.Kamanda Muliro amesema, watuhumiwa hao ambao ni askari mgambo wa Kinondoni, watafikishwa mbele ya vyombo vya sheria haraka kwa sababu tukio walilofanya liko wazi na lina ushahidi.Sisi kazi yetu ni kupepeleza na kupeleka Ofisi ya Mwendesha Mashtaka wa Serikali. Jumatatu tutapeleka asubuhi na tuna imani siku hiyo hiyo wataandikiwa hati ya mashtaka na kupelekwa mahakamani, amesema Muliro.Juzi Kamanda Muliro alitoa taarifa kuhusu kukamatwa kwa watuhumiwa hao kutokana na video, iliyorushwa mitandao mbalimbali ya kijamii, ikiwaonesha askari hao wakimshambulia kwa rungu Orotho.Askari hao walimshambulia Orotho kwa madai ya kutolipa faini ya usafi kiasi cha Sh 50,000. Muliro aliwakumbusha wananchi na vyombo vyote vya umma na binafsi kufuata misingi ya sheria, taratibu na kanuni za nchi na kuacha kuchukua sheria mikononi pale wanapokuwa wakidai haki zao.  <topic>: KITAIFA 